મનીષ મહેતાએ હવે પત્તાં કાઢ્યાં. પણ બેચાર બાજી રમ્યા પછી જાણી ગયા કે મી. વ્હોરાને પત્તાંની રમતની કોઈ ખાસ જાણકારી નથી. છવ્વીસ કલાકની લાંબી મુસાફરી દરમિયાન મનીષ મહેતા ખૂબ વાચાળ અને મળતાવડા રહ્યા એ મી. વ્હોરાએ નોંધ્યું. વચ્ચે કમ્પાર્ટમેન્ટમાં આવતા ટૂંકી મંઝિલના મુસાફરો જોડે એમના પ્રદેશ, ભાષા, રહેણીકરણી, રિવાજો, રૂઢિઓ વિશે જે ચર્ચા કરતા રહ્યા એના પરથી મી. વ્હોરાએ એટલું તારવ્યું કે આ વિષયોમાં એની ચાંચ ડૂબી શકે એમ નથી. રાત્રે સૂતી વખતે મનીષ મહેતાએ એક પૂછપરછ કરી લીધી.